Tämän aloitteen tavoitteena on parantaa rannikkovartiotoimintaa suorittavien asianomaisten jäsenvaltioiden viranomaisten, EU:n virastojen ja muiden elinten välistä yhteistyötä ja koordinointia tarkoituksena pyrkiä eurooppalaiseen rannikkovartiovalmiuteen/järjestelmään. Taustaongelma on, että rannikkovartioston tehtäviä, kuten rajavalvontaa, etsintä- ja pelastustoimia, kalastuksen valvontaa, saastumisen torjuntaa jne., suorittaa tällä hetkellä yli 300 jäsenvaltioiden viranomaista, joiden toiminta ei ole aina hyvin koordinoitua edes kansallisella tasolla. Tällä ehdotuksella edistetään rannikkovartiotoimintaa suorittavien viranomaisten välistä yhteistyötä ja koordinointia, joten se on täysin johdonmukainen suhteessa unionin maahanmuuttoa sekä liikennettä ja liikkuvuutta koskeviin politiikkoihin.

Tämä ehdotus on johdonmukainen suhteessa kalastuksen valvontaa koskevaan politiikkaan, jonka tavoitteena on edistää yhteisen kalastuspolitiikan täytäntöönpanoa tehostamalla laittoman, ilmoittamattoman ja sääntelemättömän (LIS) kalastuksen torjuntaa ja tehokkaalla unionin kalastuksenvalvontajärjestelmällä. Se on johdonmukainen myös suhteessa unionin yhdennetyn meripolitiikan kehittämiseen ja täytäntöönpanoon yhteistä kalastuspolitiikkaa täydentäen. Lisäksi se on johdonmukainen suhteessa viraston toimivaltuuksiin, joihin kuuluu EU:n yhdennetyn meripolitiikan täytäntöönpano ja LIS-kalastuksen torjuminen.

Tämä lainsäädäntöehdotus on osa komission ehdottamaa toimenpidekokonaisuutta EU:n ulkorajojen suojelun tehostamiseksi, mihin kuuluu rannikkovartiotoimintojen eurooppalaisen yhteistyö. Paketti sisältää myös ehdotuksen Euroopan meriturvallisuusviraston perustamisesta annetun neuvoston asetuksen (EY) N:o 1406/2002 muuttamiseksi ja ehdotuksen neuvoston asetukseksi Euroopan raja- ja rannikkovartioviraston perustamisesta. Tässä ehdotuksessa olevat sisältöä koskevat tarkistukset ovat samat kuin Euroopan meriturvallisuusviraston (EMSA) perustamisesta annettuun asetukseen ehdotetut tarkistukset ja Euroopan rannikkovartiostojen yhteistyötä koskevat ehdotetut säännökset Euroopan raja- ja rannikkovartioviraston perustamista koskevassa asetusehdotuksessa.

Koska ehdotuksella on tarkoitus muuttaa yhteisön kalastuksenvalvontaviraston perustamisesta annettua asetusta, on välttämätöntä antaa asetusehdotus.

Koska tämän toimenpiteen panee täytäntöön EFCA, toimenpiteen arviointi sisällytetään viraston viisivuotisarviointiin, jonka päätelmät ja suositukset komissio toimittaa Euroopan parlamentille ja neuvostolle, ja ne julkaistaan.

•Selittävät asiakirjat (direktiivien osalta)

Ei sovelleta

•Ehdotukseen sisältyvien säännösten yksityiskohtaiset selitykset

EFCA on tällä hetkellä vastuussa LIS-kalastuksen torjumisesta. EFCAn kokemus LIS-kalastuksen torjumisesta kansainvälisellä tasolla on keskeisen tärkeää Euroopan rannikkovartioston valmiuksien ja rajavalvonnan kannalta, koska LIS-kalastukseen liittyy usein muutakin rikollista toimintaa. EFCA on kehittänyt asiantuntemusta, joka liittyy riskinhallintastrategioihin, mahdollisten LIS-intressien tunnistamiseen analysoimalla tuhansia saalistodistuksia, operatiiviseen koordinointiin ja tarkastuksiin, mukaan lukien kansainvälinen ulottuvuus. Tältä osin virasto avustaa aktiivisesti kolmansia maita antamalla koulutusta ja toteuttamalla toimintavalmiuksien kehittämistä koskevia toimia. Kansainvälisten toimivaltuuksiensa ansiosta EFCA on tähän mennessä kehittänyt vankan asiantuntemuksen yhteisten tarkastustasanteiden käytössä ja pitää yllä erityistä verkostoa EU:n ja kolmansien maiden kanssa. EFCA on viime aikoina vaihtanut tarkastajia Turkin kanssa Välimerellä ja järjestää säännöllisesti koulutustilaisuuksia, joihin osallistuu tarkastajia EU:sta, Albaniasta, Turkista, Libanonista, Israelista, Egyptistä, Tunisiasta, Algeriasta ja Marokosta.

1.Asetuksen piiriin kuuluu alusten ilmoitusjärjestelmissä ja muissa virastojen ylläpitämissä tai niiden käytössä olevissa tietojärjestelmissä saatavilla olevia tietoja yhdistämällä ja analysoimalla tuotettujen tietojen jakaminen. Tämä edistää tiedustelutietojen jakamista virastojen kesken. Tämän ansiosta EFCA voi toteuttaa järjestelmiä virastojen välistä vaihtoa varten, käynnistää kaikki asiaan liittyvät toteutettavuustutkimukset sekä perustaa pysyvän tietopalvelun ja EU:n datasolmun. Hyödyntämällä yhteiskäyttösuunnitelmien ja unionin tarkastajien käsitteiden avulla toteutetuista kalastusalan seuranta-, valvonta- ja tarkkailutoimista saamaansa kokemusta sekä laajentamalla yhteisten toimien soveltamisalaa ja järjestämällä yhteisiä toimia tarkastajien kanssa, joilla on toimivaltuudet eri politiikkojen alalla (ihmiskauppa, maahanmuuttajien salakuljetus, kalastus, rajavartiolaitos, ympäristö, huumausaineiden laiton kauppa, aseiden salakuljetus, aluksen turvallisuus jne.) EFCA pystyy paremmin helpottamaan niiden tietojen vaihtoa, joka on kerätty EFCAn valvonta- ja tarkastustoimien yhteydessä, joihin kuuluvat muun muassa alusten satelliittiseurantajärjestelmä (VMS) ja sähköiset ilmoitusjärjestelmät (ERS). VMS-tietoja käytetään satelliittiperusteisissa valvontajärjestelmissä. Niiden avulla on mahdollista selvittää minkä tahansa aluksen reaaliaikainen asema milloin tahansa ja alusten aikaisemmat liikkeet merellä. Nämä tiedot ovat erittäin hyödyllisiä maahanmuuton valvonnassa, koska ne helpottavat sekä rajavalvonta että etsintä- ja pelastusoperaatioita. Niiden avulla voidaan havaita kalastusalus, joka pysähtyy satamaan ottamaan kyytiin siirtolaisia. Koska tiedossa on myös aluksen nopeus, on mahdollista havaita esimerkiksi alus, joka liikkuu hitaammin siksi, että sillä on raskas kuorma siirtolaisia tai että se vetää toista alusta. ERS-järjestelmiä käyttävät kalastajat, jotka kirjaavat ja raportoivat sen avulla sähköisesti kalastustietojaan. Näiden tietojen avulla voidaan näin ollen havaita epätavallinen tai laiton toiminta vertaamalla niitä vastaavaan toimintaan liittyviin vastaaviin tietoihin tietyllä alueella. Koska tietoihin sisältyy myös lastin purkamisilmoitus, niiden avulla on mahdollista tietää, missä alus on käynyt maissa ja saattanut ottaa kyytiin laittomia siirtolaisia.

2.Asetus kattaa valvonta- ja viestintäpalvelut, jotka perustuvat uusimpaan teknologiaan, mukaan lukien avaruus- ja maainfrastruktuuriin ja mille tahansa alustalle asennettuihin antureihin. Tämän ansiosta virasto voi vakiinnuttaa yhteistyön kansallisten, eurooppalaisten ja kansainvälisten kumppaneiden kanssa. Virastolla on näin ollen valmiudet kehittää seuranta-, valvonta- ja tarkkailutoimille korkean tason riskikehys, joka kuvaa tällä hetkellä käytössä olevia kansallisia ja alueellisia kehyksiä. Erityisesti sen avulla voidaan toteuttaa toimia, joilla pyritään havaitsemaan sääntöjenvastaiset toimet koordinoidusti muiden virastojen kanssa. Viime vuosina EFCA on hankkinut huomattavaa kokemusta merialan tietojen korreloinnissa, analysoinnissa ja tulkinnassa osallistumalla asiaan liittyviin tutkimuksen seitsemännen puiteohjelman hankkeisiin ja tekemällä yhteistyötä EMSAn kanssa EFCAn MARSURV-yksikön IMDatE-hankkeen kehittämisessä. EFCAlla on nykyään erittäin hyvät valmiudet suorittaa yksityiskohtaista käyttäytymisen seurantaa, mikä puolestaan johtaa käytettävissä olevien partiointikeinojen tehokkaampaan hyödyntämiseen. Koska EFCA on Copernicus-ohjelman turvallisuuspalvelujen tuleva loppukäyttäjä, se aikoo edelleen kehittää ja jakaa näitä valmiuksia ja niiden tuloksia muiden virastojen kanssa.

3.Asetuksen piiriin kuuluu valmiuksien kehittäminen kansallisella ja unionin tasolla siten, että laaditaan ohjeita, suosituksia ja parhaita käytäntöjä sekä tuetaan henkilöstön koulutusta ja vaihtoa tarkoituksena tehostaa rannikkovartioston tehtäviä koskevaa tietojenvaihtoa ja yhteistyötä. Tämän ansiosta EFCA voi lisätä tietoisuutta merenkulun turvallisuudesta, turvatoimista, etsintä- ja pelastuspalvelusta sekä rajavalvonnasta ja kalastuksen valvonnasta. Virasto voi lisätä asiantuntemusta laatimalla ja levittämällä koulutusmateriaalia ja käsikirjoja. EFCA voi myös antaa asiantuntijasuosituksia seuranta- ja valvontasäädöksiin liittyvistä tehokkaista täytäntöönpanon valvontamenetelmistä.

4.Asetus kattaa kapasiteetin jakamisen, johon kuuluu monialaisten operaatioiden suunnittelu ja toteuttaminen sekä voimavarojen ja muiden valmiuksien jakaminen eri alojen ja maiden välillä. Näin EFCA voi lisätä valvonta- ja tarkastustoimintaansa ja toteuttaa uudentyyppisiä operaatioita, joilla pyritään havaitsemaan rikollista toimintaa, tukkia laittoman huumausainekaupan reittejä ja varmistaa unionin ja kansallisen lainsäädännön täytäntöönpanon valvonta. Valvonta-aluksen vuokraaminen mahdollistaa tehokkaan monitavoitteisen lähestymistavan, jolla voidaan havaita laittoman kalastuksen lisäksi muutakin rikollista toimintaa ja yleisesti ottaen tehostaa EU:n ulkorajojen hallinnointia.

2015/0308 (COD)

Ehdotus

EUROOPAN PARLAMENTIN JA NEUVOSTON ASETUS

yhteisön kalastuksenvalvontaviraston perustamisesta annetun neuvoston asetuksen (EY) N:o 768/2005 muuttamisesta

(ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan,

ottavat huomioon Euroopan komission ehdotuksen,

sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

ottavat huomioon Euroopan talous- ja sosiaalikomitean lausunnon,